**Veronika dlholistá** (syn. veronikovec dlholistý, lat. *Veronica longifolia*, syn. *Pseudolysimachion longifolium*) je trváca bylina z čeľade skorocelovité (*Plantaginaceae*). Jej prirodzený areál sa rozprestiera od Európy po východnú Áziu.

Informácia o začlenení bývalého rodu veronikovec (*Pseudolysimachion*) do širšieho rodu *Veronica* je v článku veronika (rod).

Opis
----

Veronika dlholistá je trváca bylina s holým podzemkom a vodorovnými podzemnými poplazmi. Byľ je vzpriamená alebo krátko vystúpavá, oblá, jednoduchá, zriedka hore rozkonárená, vysoká do 150 cm. V dolnej časti je holá, v strednej a v súkvetí chlpatá.

Listy sú protistojné alebo v 3 až 4 početných praslenoch, spodné sú zreteľne stopkaté. Čepele sú kopijovité, na báze široko klinovité alebo srdcovité, ostro pílkovité, dlho končisté a roztratene chlpaté.

Kvety sú na rozkonárených stonkách usporiadané v 3 až 9 hustých a štíhlych kvetných strapcoch, dlhých do 15 cm. Štvorpočetná krátko rúrkovitá koruna s priemerom do 7 mm je svetlo modrofialová, rúrka je v ústi brvitá a kvetné lupienky sú široko vajcovité. Čnelka je dlhá do 10 mm a dve modrofialové tyčinky korunu prevyšujú. Štyri kališné diely sú nerovnako dlhé (horné sú dlhšie), kopijovité a na okraji chlpaté. Listene sú čiarkovito kopijovité, chlpaté a dlhšie ako kvetné stopky.

Holé, obrátene srdcovité tobolky sú zboku mierne sploštené, široko vajcovité až guľaté, na vrchole s plytkým výkrojom. Sú o málo dlhšie ako kalich. Semená s veľkosťou do 1 mm sú svetlohnedé.

Rozšírenie
----------

Veronika dlholistá je prirodzená takmer v celej Európe, s výnimkou Veľkej Británie, Španielska a Fínska, kde bola zavlečená. Južná hranica jej pôvodného areálu sa rozprestiera od Talianska, cez Turecko, severný Kaukaz, Kazachstan, Kirgizsko, Mongolsko, severné oblasti Číny po Kóreu. Introdukovaná je aj v Severnej Amerike. Na Slovensku je najčastejšia na Záhorskej a Východoslovenskej nížine, menej na Podunajskej nížine a ojedinele v Slovenskom krase a Košickej kotline.

Ekológia
--------

Veronika dlholistá rastie na vlhkých zaplavovaných a na živiny bohatých stanovištiach, predovšetkým v teplejších nížinných oblastiach. Vyskytuje sa najmä na aluviálnych lúkach, vo vlhkých krovinách a na okrajoch lužných lesov, na ílovitých, striedavo zaplavovaných alebo podmáčaných pôdach. Na Slovensku najvyššie zaznamenaný výskyt bol vo výške 720 m n. m. Kvitne v júni až auguste. Variabilita v jej výške a rozkonárení značne závisí od ekologických pomerov na stanovišti.

Poddruhy
--------

V rámci druhu sú akceptované tieto poddruhy:

* veronika dlholistá pravá (*Veronica longifolia subsp. longifolia*) – Eurázia
* *Veronica longifolia subsp. pseudolongifolia* – Krasnojarský kraj
* *Veronica longifolia var. taigischensis* – Krasnojarský kraj

Referencie
----------

1. ↑  FERÁKOVÁ, Viera; MAGLOCKÝ, Štefan; MARHOLD, Karol. *Červený zoznam rastlín a živočíchov Slovenska* [online]. Bratislava: Univerzita Komenského, december (2001), [cit. 2024-01-12]. S. 68. Dostupné online.
2. 1 2  Sp. pl. 1:10. 1753
3. 1 2   *Veronica longifolia L.* [online]. powo.science.kew.org, [cit. 2024-01-06]. Dostupné online.
4. 1 2 3 4 5 6 7  Kornélia Goliašová et al .. *Flóra Slovenska V/2*. Bratislava : Veda, vydavateľstvo Slovenskej akadémie vied, Bratislava, 1997. S. 266-272.
5. 1 2 3 4   *Veronica longifolia* [online]. POWO - Plants of the World Online, Kew, [cit. 2023-12-31]. Dostupné online. (po anglicky)
6. 1 2 3 4 5  Josef Dostál, Martin Červenka. *Veľký kľúč na určovanie vyšších rastlín II.*. prvé. vyd. Bratislava : Slovenské pedagogické nakladateľstvo, 1991. S. 973.
7. 1 2 3 4 5  Michal Hrabovský at al.. *Veľká kniha rastlín, hornín, minerálov a skamenelín*. Bratislava : IKAR, a.s. - Príroda, 2021. S. 298.
8. ↑   *Veronica longifolia subsp. longifolia* [online]. POWO - Plants of the World Online, Kew, [cit. 2023-12-31]. Dostupné online. (po anglicky)
9. ↑   *Veronica longifolia subsp. pseudolongifolia* [online]. POWO - Plants of the World Online, Kew, [cit. 2023-12-31]. Dostupné online. (po anglicky)
10. ↑   *Veronica longifolia var. taigischensis* [online]. POWO - Plants of the World Online, Kew, [cit. 2023-12-31]. Dostupné online. (po anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Veronika dlholistá**
* Spolupracuj na Wikidruhoch Wikidruhy ponúkajú informácie na tému **Veronika dlholistá**